CELEX: 32015D0646
Language: bg
Date: 2015-04-23 00:00:00
Title: Решение за изпълнение (ЕС) 2015/646 на Комисията от 23 април 2015 година в съответствие с член 3, параграф 3 от Регламент (ЕС) № 528/2012 на Европейския парламент и на Съвета относно бактериалните култури, предназначени за намаляване на органичните твърди вещества и за пускане на пазара с тази цел (Текст от значение за ЕИП)

24.4.2015   
            
            
               BG
            
            
               Официален вестник на Европейския съюз
            
            
               L 106/79
            
         РЕШЕНИЕ ЗА ИЗПЪЛНЕНИЕ (ЕС) 2015/646 НА КОМИСИЯТА
   от 23 април 2015 година
   в съответствие с член 3, параграф 3 от Регламент (ЕС) № 528/2012 на Европейския парламент и на Съвета относно бактериалните култури, предназначени за намаляване на органичните твърди вещества и за пускане на пазара с тази цел
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 3, параграф 3 от него,
   като има предвид, че:
   
               (1)
            
            
               На 1 април 2014 г. Ирландия поиска от Комисията да приеме решение в съответствие член 3, параграф 3 от Регламент (ЕС) № 528/2012 относно това дали два състоящи се от бактериални култури продукта, предназначени за намаляване на органичните твърди вещества и за пускане на пазара за тази цел, са биоциди по смисъла на член 3, параграф 1, буква а) от посочения регламент.
            
         
               (2)
            
            
               Според предоставената информация първият продукт разтваря органични утайки, намалява нивата на сероводорода и на амонячния азот и пречиства водата във малките водоеми и лагуните, а вторият продукт ускорява биологичното окисление на твърди органични отпадъци и биологичното органично разграждане, подобрява ефикасността на разграждането при аеробни условия, намалява дънните органични утайки в езерата, малките водоеми и системите за отпадъчни води и намалява отделянето на миризма от газовете.
            
         
               (3)
            
            
               Тези продукти обаче, като техен страничен ефект, водят до намаляване на растежа на водораслите във водните басейни, но не са предназначени за тази цел и няма претенции, че могат да се използват за това.
            
         
               (4)
            
            
               В съответствие с член 3, параграф 1, буква а) от Регламент (ЕС) № 528/2012 биоциди представляват само продуктите, които са предназначени за унищожаване, възпиране, обезвреждане, предотвратяване на действието или за оказване на контролиращо въздействие върху всякакви вредни организми чрез средства, различни от чисто физически или механични действия.
            
         
               (5)
            
            
               Мерките, предвидени в настоящето решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Бактериалните култури, които са предназначени за намаляване на органичните твърди вещества, пускат се на пазара за тази цел и единственият им страничен ефект е, че водят до намаляване на растежа на водораслите във водните басейни, без да имат такова предназначение, не са биоциди по смисъла на член 3, параграф 1, буква а) от Регламент (ЕС) № 528/2012.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 23 април 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 167, 27.6.2012 г., стр. 1.